過揚子江
作者：王令
朝代：宋

paragraphs: 長江来何從，遠自西極詹。
中破蜀山流，始與巴水兼。
川原日混合，激射勢益嚴。
奔渾萬里流，不自頃刻淹。
駭如瀉天来，急若赴海添。
潮汐日往復，旦暮難安恬。
攻冲氣何雄，吞囓勢未厭。
因思禹功成，自匪尭謀僉。
久已口効噞，豈復頭今黔。
余来方冬時，怒風何沾沾。
掀轟駕髙浪，山阜相聯粘。
有如合萬鼎，就沸烹羣憸。
天陽盛焚爍，鬼力争炰燖。
聲勢欲状說，有口嗟如箝。
須臾稍收斂，晴風蕩氛揫。
涵澄動自息，拂拭痕無纖。
宛然帝女鏡，仰照青天奩。
遐觀清神心，俯視分眉髯。
有如尭舜時，惠澤四海霑。
登賢默與慮，流惡聲無霑。
洗除巖穴空，蕩滌昏奸殱。
恩波浩滂沛，浸潤咸滋漸。
羣山西南来，垂天下帷幨。
霜風月凌厲，紫翠生觚廉。
無波互澄照，黯惨畫一縑。
扁舟出中流，俯仰迷顧瞻。
人生貴自便，苟信何用占。
方期謝黄塵，竊身放蒼蒹。
閑從魚鳥遊，默相蛟龍潜。
築室近釣岸，巉崕插居簷。
行春掇芑薇，坐晚登鱨鮎。
仰思峻極髙，俯愛善下謙。
更與虛曠間，日放詩鋒銛。
行求避世交，望醉江城帘。
出處要皆道，終窮亦何嫌。